餘干翁簿以予去饒之日郡人斷橋見留畫圖賦詩見寄因次其韵
作者：王十朋
朝代：宋

paragraphs: 我慕鄭子真，躬耕老巖谷。
不慕蘇季子，腰金詫宗族。
失脚落塵網，回頭念幽獨。
向來鴛鷺行，進退慚碌碌。
把麾鄱君國，飲水清灣曲。
緬懷九賢人，痛閔千里俗。
奉揚乏仁風，黎庶因炎燠。
疇能政有成，敢望諾無宿。
厚顔叨祿廩，汗背擁旌纛。
命下忽夔門，諸公孰推轂。
水陸三千里，湖重嶺仍複。
至喜謁文忠，秭歸懷李矗。
鄱人憐老守，去類楚臣逐。
出門橋已斷，擁道頞爭蹙。
初無龔黄政，濫繼秦侯躅。
仇香舊同僚，別寄兩竿牘。
賦詩仍畫圖，開卷宛在目。
清音滿干越，餘韵到巴蜀。
我有二頃田，荒蕪雁山腹。
願畫歸去來，芒鞋事耕育。